TELŠIŲ RAJONO SAVIVALDYBĖS

TARYBA

SPRENDIMAS

DĖL TELŠIŲ CENTRO „VILTIS“ NUOSTATŲ PATVIRTINIMO

2024 m. vasario 29 d. Nr. T1-72

Telšiai

Vadovaudamasi Lietuvos Respublikos vietos savivaldos įstatymo 15 straipsnio 2 dalies 9 punktu ir 27 straipsnio 2 dalies 6 punktu, Lietuvos Respublikos biudžetinių įstaigų įstatymo 5 straipsnio 3 dalies 1 punktu, Telšių rajono savivaldybės taryba nusprendžia:

1. Patvirtinti Telšių centro „Viltis“ nuostatus (pridedama).

2. Įgalioti Telšių centro „Viltis“ direktorę Irminą Dobilienę pasirašyti patvirtintus Telšių centro „Viltis“ nuostatus ir juos įregistruoti Juridinių asmenų registre teisės aktų nustatyta tvarka.

3. Pripažinti netekusiu galios Telšių rajono savivaldybės tarybos 2017 m. birželio 29 d. sprendimo Nr. T1-199 „Dėl Telšių centro „Viltis“ nuostatų patvirtinimo, maksimalaus etatų skaičiaus, paslaugų gavėjų vietų skaičiaus ir mokėjimo už suteiktas paslaugas asmens pajamų dydžio nustatymo“ 1 punktą.

4. Nustatyti, kad šio sprendimo 3 punktas įsigalioja nuo šio sprendimo 1 punktu patvirtintų nuostatų įregistravimo Juridinių asmenų registre dienos.

Savivaldybės meras	Tomas Katkus

PATVIRTINTA

Telšių rajono savivaldybės tarybos

2024 m. vasario 29 d. sprendimu Nr. T1-72

TELŠIŲ CENTRO „VILTIS“ NUOSTATAI

I. BENDROSIOS NUOSTATOS

1. Telšių centro „Viltis“ nuostatai (toliau–Nuostatai) reglamentuoja Telšių centro „Viltis“ (toliau–Centras) teisinę formą, priklausomybę, įstaigos savininką, savininko teises ir pareigas įgyvendinančios institucijos kompetenciją veiklos tikslus, uždavinius, pagrindines funkcijas, teises ir pareigas, valdymą, veiklos organizavimą, turtą, lėšų šaltinius ir lėšų naudojimo tvarką, darbo santykius ir darbo apmokėjimą, finansinę veiklos kontrolę, nuostatų keitimo tvarką, Centro reorganizavimą, likvidavimą ir pertvarkymą.

2. Centro teisinė forma biudžetinė įstaiga finansuojama iš Lietuvos Respublikos valstybės ir Telšių rajono savivaldybės biudžetų. Centrui finansuoti gali būti naudojamos ir kitos teisės aktų nustatyta tvarka gautos lėšos.

3. Centro pavadinimas – Telšių centras „Viltis“, įregistruotas Juridinių asmenų registre, kodas 180703499.

4. Centro buveinės adresas – Kauno g. 9A, LT-87148, Telšiai.

5. Centro savininkas – Telšių rajono savivaldybė (kodas 111101724, adresas: Žemaitės g. 14, LT-87133 Telšiai) (toliau – Savivaldybė).

6. Centro padalinys – Grupinio gyvenimo namai, adresas: Ventos g. 1, Telšiai.

7. Centro teises ir pareigas įgyvendinančioji institucija – Telšių rajono savivaldybės meras, išskyrus tas Centro savininko teises ir pareigas, kurios yra priskirtos išimtinei ir paprastajai savivaldybės tarybos kompetencijai (jeigu paprastosios savivaldybės tarybos kompetencijos įgyvendinimo savivaldybės taryba nėra perdavusi savivaldybės merui). Telšių rajono savivaldybės taryba (toliau – Savivaldybės taryba), kuri:

7.1. tvirtina Centro nuostatus;

7.2. skiria Savivaldybės biudžeto lėšų Centrui išlaikyti;

7.3. priima sprendimą dėl Centro reorganizavimo, likvidavimo, veiklos nutraukimo;

7.4. sprendžia kitus jos išimtinei ir paprastajai kompetencijai priskirtus klausimus.

8. Centro pagrindinė paskirtis – socialinė veikla.

9. Centras yra juridinis asmuo, turintis antspaudą, atsiskaitomąją ir kitas sąskaitas Lietuvos Respublikos įregistruotuose bankuose.

10. Centras savo veikloje vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos biudžetinių įstaigų ir kitais įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministerijos bei kitų ministerijų norminiais aktais, Savivaldybės tarybos sprendimais, Savivaldybės mero potvarkiais, vykdo Savivaldybės administracijos direktoriaus įsakymus.

11. Centras turi:

11.1. licenciją institucinei socialinei globai (dienos) suaugusiems asmenims su negalia;

11.2. licenciją socialinei globai vaikams su negalia, suaugusiems asmenims su negalia, senyvo amžiaus asmenims namuose.

12. Centro struktūrą tvirtina Centro direktorius įsakymu.

13. Centras gali turėti struktūrinius padalinius, kurių veiklos nuostatai tvirtinami Centro direktoriaus įsakymu.

14. Centro interneto svetainės adresas – www.tcv.lt, kuriame skelbiami vieši Centro pranešimai.

II. CENTRO VEIKLOS SRITIS IR RŪŠYS

15. Centro veiklos sritis – socialinių paslaugų teikimas ir socialinis darbas su negalią turinčiais asmenimis.

16. Centro veiklos rūšys pagal Ekonominės veiklos rūšių klasifikatorių (ERVK):

16.1. Pagrindinė veiklos rūšis – nesusijusio su apgyvendinimu socialinio darbo su pagyvenusiais ir neįgaliaisiais asmenimis veikla, kodas 88.10.

16.2. Kitos veiklos rūšys:

16.2.1. stacionarinė pagyvenusiųjų ir neįgaliųjų asmenų globos veikla, kodas 87.30;

16.2.2. kita stacionarinė globos veikla, kodas 87.90;

16.2.3. kita, niekur nepriskirta, nesusijusi su apgyvendinimu socialinio darbo veikla, kodas 88.99;

16.2.4. vaikų dienos priežiūros veikla, kodas 88.91;

16.2.5. kita apgyvendinimo veikla, kodas 55.90;

16.2.6. kita žmonių sveikatos priežiūros veikla, kodas 86.90;

16.2.7. kita, niekur kitur nepriskirta, asmenų aptarnavimo veikla, kodas 96.09;

16.2.8. kitas, niekur kitur nepriskirtas, keleivinis sausumos transportas, kodas 49.39.

17. Centre teikiamos socialinės paslaugos Telšių rajone gyvenamąją vietą deklaravusiems asmenims, kuriems reikalinga kompleksinė, nuolatinės specialistų priežiūros reikalaujanti pagalba.

18. Lietuvos Respublikos teisės aktais ir Savivaldybės tarybos sprendimais nustatomas socialinių paslaugų poreikis, skiriamos ir teikiamos socialinės paslaugos, nustatoma mokėjimo už jas tvarka.

III. CENTRO TIKSLAI IR FUNKCIJOS

19. Centro veiklos tikslai:

19.1. teikti kokybiškas, į asmens individualius poreikius orientuotas dienos socialinės globos, trumpalaikės / ilgalaikės socialinės globos paslaugas ir laikino atokvėpio (globos) paslaugas, užtikrinančias asmens (toliau – paslaugų gavėjams), turintiems negalią (intelekto ir / ar kompleksinę), poreikių tenkinimą ir geriausius interesus;

19.2. tenkinti psichologines, socialines, kultūrines ir dvasines kiekvieno paslaugų gavėjo reikmes, jiems užtikrinant pasirinkimo teisę, įgyvendinant jų asmeninius poreikius ir sudarant galimybę palaikyti ryšius su visuomene;

19.3. atsižvelgiant į paslaugų gavėjų savarankiškumo lygį, poreikius ir interesus, užtikrinti jų saviraišką, motyvavimą, skatinti ir padėti integruotis į bendruomenę.

20. Centras, siekdamas įgyvendinti veiklos tikslus, vykdo šias funkcijas:

20.1. atstovauja paslaugų gavėjų interesus valstybės ir savivaldybių institucijose bei įstaigose, nevyriausybinėse organizacijose, gina jų teises;

20.2. pasirūpina aplinkos pritaikymu bei reikalingo inventoriaus įsigijimu paslaugų gavėjų poreikiams patenkinti;

20.3. pagal individualius paslaugų gavėjų poreikius teikia socialines paslaugas, atitinkančias kiekvieno paslaugų gavėjo savarankiškumo lygį;

20.4. teikia maitinimo paslaugą;

20.5. teikia dienos socialinės globos, trumpalaikės / ilgalaikės socialinės globos paslaugas ir laikino atokvėpio (globos) paslaugas;

20.6. užtikrina sanitarinį, higieninį ir priešepideminį režimą centre;

20.7. užtikrina saugią, sutvarkytą, Centro paslaugų gavėjų specialiesiems poreikiams tenkinti pritaikytą aplinką, reikalingą paslaugoms gauti;

20.8. organizuoja paslaugų gavėjų kasdienių gyvenimo įgūdžių ugdymą, laisvalaikį ir užimtumą taip, kad jie būtų palaikomi, skatinami būti savarankiški;

20.9. organizuoja kultūrinių, sporto, prireikus – religinių paslaugų teikimą;

20.10. bendradarbiauja su savivaldybės institucijomis bei įstaigomis, taip pat nevyriausybinėmis organizacijomis;

20.11. valdo ir naudoja įsigytą ir / ar pasitikėjimo teise perduotą turtą Lietuvos Respublikos teisės aktų nustatyta tvarka;

20.12. vykdo organizacinę, ūkinę ir finansinę Centro veiklą;

20.13. užtikrina racionalų biudžeto ir / ar kitų veiklai skirtų asignavimų lėšų naudojimą pagal paskirtį;

20.14. užtikrina racionalų ekonomišką turto ir lėšų panaudojimą, kilnojamojo turto ir patalpų priežiūrą;

20.15. vykdo kitas socialinių paslaugų reglamentuojančių teisės aktų nustatytas funkcijas.

IV. CENTRO TEISĖS IR PAREIGOS

21. Centras vykdydamas savo funkcijas turi teisę:

21.1. gauti iš savivaldybių institucijų bei įstaigų, kitų juridinių asmenų, fizinių asmenų informaciją ir pasiūlymus Centro kompetencijai priskirtais klausimais;

21.2. naudoti ir valdyti įsigytą ir / ar patikėjimo teise perduotą turtą Lietuvos Respublikos teisės aktų nustatyta tvarka;

21.3. Lietuvos Respublikos labdaros ir paramos įstatymo nustatyta tvarka gauti paramą veiklos tikslams įgyvendinti ir funkcijoms vykdyti.

21.4. dalyvauti projektinėse veiklose;

21.5. užmegzti tarptautinius ryšius, bendradarbiauti su kitomis įstaigomis, keistis gerąja patirtimi, kviestis specialistus.

21.6. bendradarbiauti su Socialinės paramos ir rūpybos skyriumi analizuojant Centro teikiamų socialinių paslaugų poreikį Telšių rajone.

22. Centro pareigos:

22.1. teikti socialines paslaugas neįgaliems asmenims, vadovaujantis Lietuvos Respublikos neįgaliųjų socialinės integracijos ir Socialinių paslaugų įstatymais bei kitais teisės aktais;

22.2. vykdyti nuostatuose priskirtus tikslus, uždavinius, funkcijas ir atsakyti už jų nevykdymą arba netinkamą vykdymą;

22.3. užtikrinti Paslaugų gavėjams saugią ir kokybišką aplinką, atitinkančią jų poreikius;

22.4. informuoti visuomenę apie Centro teikiamas paslaugas ir veiklą;

22.5. tenkinti paslaugų gavėjų, poreikius pagal Centrui priskirtas funkcijas.

22.6. Centras gali turėti ir kitų teisių ir pareigų, jei jos neprieštarauja Lietuvos Respublikos įstatymams, Vyriausybės nutarimams ir kitiems teisės aktams.

V. CENTRO VEIKLOS ORGANIZAVIMAS

23. Centro veikla organizuojama patvirtintais metiniais veiklos planais ir skelbiami Centro interneto tinklalapyje.

24. Centro padalinių veikla reguliuojama Centro direktoriaus tvirtinamomis Centro tvarkos taisyklėmis, Centro struktūrinių padalinių nuostatais, darbuotojų pareigybių aprašymais.

25. Centrui vadovauja direktorius, kurį konkurso tvarka skiria į pareigas ir atleidžia iš jų Telšių rajono savivaldybės meras. Telšių rajono savivaldybės meras nustato direktoriui pareiginę algą, priedus, skatina ir skiria drausmines nuobaudas.

26. Centre sudarytos sąlygos veikti Centro tarybai, galinčiai teikti pasiūlymus direktoriui dėl Centro veiklos. Centro direktorius, atsižvelgdamas į tarybos pateiktus pagrįstus pasiūlymus, organizuoja Centro veiklą.

27. Centro direktorius:

27.1. vykdo Lietuvos Respublikos biudžetinių įstaigų įstatymu jam nustatytas pareigas;

27.2. užtikrina Centro metinio veiklos plano projekto rengimą;

27.3. pagal kompetenciją leidžia įsakymus, organizuoja ir kontroliuoja jų vykdymą;

27.4. organizuoja Centro darbą, kad būtų įgyvendinami Centro veiklos tikslai ir vykdomos nustatytos funkcijos;

27.5. atsako už Centro tikslų įgyvendinimą bei funkcijų vykdymą;

27.6. pagal kompetenciją sudaro sutartis Centro veiklos tikslams įgyvendinti ir funkcijoms vykdyti;

27.7. tvirtina:

27.7.1. Centro struktūrą, darbuotojų pareigybių sąrašą, tarnybinių atlyginimų koeficientus, neviršydamas darbo užmokesčiui nustatytų lėšų;

27.7.2. Centro darbo taisykles, struktūrinių padalinių nuostatus, pareigybių aprašymus, Centro vidaus tvarkos taisykles;

27.8. priima į pareigas ir iš jų atleidžia Cento darbuotojus;

27.9. teisės aktų nustatyta tvarka skatina Centro darbuotojus, vykdo kitas personalo valdymo funkcijas;

27.10. disponuoja Centrui skirtomis lėšomis ir vykdo su tuo susijusias finansines operacijas;

27.11. atstovauja Centrui valstybės ir savivaldybių institucijose bei įstaigose, taip pat bendradarbiauja su kitais Lietuvos Respublikos ar užsienio fiziniais ir juridiniais asmenimis;

27.12. užtikrina racionalų ir taupų Centro lėšų bei turto naudojimą, veiksmingą vidaus kontrolės sistemos sukūrimą, jos veikimą ir tobulinimą;

27.13. užtikrina, kad Centro veikloje būtų laikomasi įstatymų, vykdomi Lietuvos Respublikos Vyriausybės nutarimai ir kiti teisės aktai;

27.14. atsako už įstaigos finansinės apskaitos vykdymą, valstybės ir kitų lėšų panaudojimą pagal sąmatą.

28. Centro direktoriaus pavaduotoją (-us) priima į pareigas ir iš jų atleidžia Centro direktorius Lietuvos Respublikos darbo kodekso nustatyta tvarka. Centro direktoriaus pavaduotojas (-ai) yra tiesiogiai pavaldus (-ūs) ir atskaitingas (-i) Centro direktoriui.

29. Centro direktoriaus pavaduotojas (-ai):

29.1. pagal Centro direktoriaus nustatytas administravimo sritis koordinuoja ir kontroliuoja Centro pavestų veiklos tikslų įgyvendinimą ir funkcijų vykdymą;

29.2. vykdo kitas Centro direktoriaus įsakymu ir kitų teisės aktų nustatytas funkcijas.

30. Nesant Centro direktoriaus (ligos, atostogų, komandiruotės ir kitais atvejais), jo funkcijas vykdo Centro direktoriaus įsakymu paskirtas Centro direktoriaus pavaduotojas.

VI. CENTRO FINANSAVIMAS

31. Centro finansavimo šaltiniai:

31.1. Telšių rajono savivaldybės skirtos biudžeto lėšos;

31.2. lėšos, gautos kaip parama iš fizinių ir juridinių asmenų, Lietuvos ir tarptautinių fondų;

31.3. lėšos, surinktos iš mokesčių už suteiktas socialines paslaugas;

31.4. valstybės biudžeto specialiosios tikslinės dotacijos (asmenims su sunkia negalia);

31.5. investicinių, socialinių paslaugų infrastruktūros ir kitų programų lėšos;

31.6. kitos teisėtai įgytos lėšos ir turtas.

32. Centras lėšas naudoja Lietuvos Respublikos įstatymų ir kitų teisės aktų nustatyta tvarka pagal asignavimų valdytojo patvirtintas pajamų ir išlaidų sąmatas.

33. Įstaigos pajamos naudojamos darbo užmokesčiui ir socialinio draudimo įmokoms, mitybos išlaidoms ir kitoms Centro pagrindinės veiklos išlaidoms padengti bei turtui įsigyti;

34. Iš kitų įmonių, įstaigų, organizacijų ir fizinių asmenų gautos lėšos saugomos banko sąskaitoje. Centras gali skirti dalį kitų lėšų sumokėti už energetinius išteklius bei ryšių paslaugas, taip pat kitoms įstaigos reikmėms.

35. Centro direktorius įstatymų nustatyta tvarka atsako už paskirtų asignavimų efektyvų naudojimą.

36. Centro buhalterinę apskaitą tvarko Telšių rajono savivaldybės administracijos Centralizuotas biudžetinių įstaigų buhalterinės apskaitos skyrius. Centro apskaitos organizavimas ir finansinė atskaitomybė tvarkoma teisės aktų nustatyta tvarka.

VII. ADMINISTRAVIMO KONTROLĖ

37. Centro veikla kontroliuojama vadovaujantis Lietuvos Respublikos įstatymais ir kitais teisės aktais.

38. Centro direktorius privalo pateikti įstaigoms, institucijoms jų reikalaujamus su Centro veikla susijusius dokumentus.

39. Centro direktorius kiekvienais metais rengia metinį ataskaitų rinkinį, kurį teikia tvirtinti Savivaldybės Tarybai, jei Savivaldybės Taryba šios funkcijos nepavedė vykdyti Telšių rajono savivaldybės merui.

VIII. BAIGIAMOSIOS NUOSTATOS

40. Centrą Lietuvos Respublikos įstatymų ir kitų teisės aktų nustatyta tvarka likviduoja, reorganizuoja ir pertvarko Savivaldybės taryba..

41. Centro nuostatus, jų pakeitimus ir papildymus tvirtina Savivaldybės taryba.

42. Klausimai, neaptarti šiuose Nuostatuose, sprendžiami vadovaujantis Lietuvos Respublikos Vyriausybės nutarimais ir kitais Lietuvos Respublikos teisės aktais.

_________________________